यूपी: चीनी मिल घोटाले में ED का एक्शन, 1 हजार करोड़ से ज्यादा की संपत्तियां की अटैच
उत्तर प्रदेश में हुए चीनी मिल घोटाले के मामले में प्रवर्तन निदेशालय (ED) ने बड़ी कार्रवाई की है। ED ने एक हजार करोड़ से ज्यादा की संपत्तियों को अटैच किया है।
लखनऊ: उत्तर प्रदेश में हुए चीनी मिल घोटाले के मामले में प्रवर्तन निदेशालय (ED) ने बड़ी कार्रवाई की है। ED ने एक हजार करोड़ से ज्यादा की संपत्तियों को अटैच किया है। सहारनपुर के पूर्व एमएलसी मोहम्मद इकबाल की सात संपत्तियों को अटैच किया गया है। गौरतलब है कि चीनी मिल घोटाले के जिस मामले में कार्रवाई की गई है, यह मामला उत्तर प्रदेश की पूर्व मुख्यमंत्री मायावती के कार्यकाल के दौरान का है। साल 2010 से लेकर 2011 के दौरान करीब 11 चीनी मिलों को औने-पौने दामों पर बेचा गया था। हालांकि, कुल 21 से ज्यादा चीनी मिलों को बेहद कम दाम पर बेचा गया था लेकिन बाकि चीनी मिलों को लेकर जांच चल रही है। राज्य सरकार और केन्द्र सरकार को करीब 1,179  हजार करोड़ रुपये के नुकसान का आरोप है। बता दें कि यूपी में 2007 से लेकर 2012 के बीच मायावती का शासनकाल था।यूपी के मुख्यमंत्री योगी आदित्यनाथ ने इस मामले की सीबीआई जांच के लिए केंद्र सरकार को पत्र लिखा था। उसके बाद सीबीआई ने जांच शुरू की थी। सीबीआई द्वारा दर्ज FIR के आधार पर ED ने मनी लॉन्डरिंग का केस दर्ज किया था।